Helge Adam Møller (KF), 2004-05-06:
Det er jo to beslutningsforslag, vi behandler her.
Lad mig starte med det fra Kristendemokraterne, som indeholder to elementer.
Der er det med den svenske model, altså det ulovlige i at opsøge prostituerede, og det andet er stort set det samme, som SF foreslår, bare i lidt udbygget omfang.
Når jeg starter med det forslag, er det, fordi jeg ret hurtigt kan gøre det færdigt. Vedrørende den svenske model er jeg og den konservative folketingsgruppe fuldstændig enige i det, justitsministeren sagde, og i de betragtninger, hun gjorde. Så der kan jeg ikke føje mere til og heller ikke mindre.
Med hensyn til det andet element vil jeg behandle det i forbindelse med de ting, som jeg godt vil sige om SF's forslag.
Så det dækker altså også den anden halvdel af Kristendemokraternes forslag.
Lad mig starte med at slå fast, for der kan godt være nogle, der har fået et galt indtryk af, hvad det her drejer sig om, hvis de ikke har læst forslagene meget omhyggeligt - hvis der skulle være nogle seere, der har forvildet sig til at høre debatten, eller der er nogle tilhørere til at høre debatten - at danske soldater udsendt til international tjeneste i Afghanistan, Irak, Kosovo, Bosnien, alle mulige andre steder ikke må have nogen form for seksuel omgang med lokalbefolkningen eller med prostituerede. Det gælder både de kvindelige soldater og de mandlige soldater, og det gælder i det område, hvor de forretter tjeneste.
Det gælder for øvrigt også, hvis man under sine 6 måneders tjeneste skulle finde en lokal kæreste.
Gør man det alligevel, er det en pligtforsømmelse, og det straffes meget hårdt efter den militære straffelov.
Sådan er reglerne for danske soldater og har været det mange år. Men hvad så hvis soldaterne er på orlov, og det er de jo indimellem?
De er altså på ferie, rejser meget ofte til et fremmed land, ja, nogle gange hjem til Danmark i en periode, inden de vender tilbage i de resterende 3 eller 4 måneder til Irak eller Afghanistan.
Det gør de i civilt.
De er uden for militær kommando, og der kræver man selvfølgelig, at de bare - i gåseøjne - skal holde de love og de bestemmelser, der gælder i det land, hvor de er, hvad enten det er på Mallorca, på Cypern, i Danmark eller i Sverige, at de er på ferie.
Man kræver altså ikke, at de følger helt særlige regler, som ikke gælder den øvrige del af den danske befolkning.
Så vil jeg godt sige, at jeg synes, SF's forslag er udtryk for en ufattelig stor gang dobbeltmoral.
Jeg husker, at SF støttet af andre partier for et par år siden gjorde prostitution til et lovligt erhverv.
Vi var nogle, der stemte imod, men det blev lovliggjort.
Takket være bl.a. SF er det nu lovligt at være prostitueret i Danmark, ligesom det er lovligt at være damefrisør eller kontorassistent eller folketingsmedlem.
Nu vil SF altså have en særregel, som alene skal gælde de par tusinde soldater, der er i udlandet, men ikke de resterende 5,2 millioner danskere.
Det skal gælde disse soldater, når de er på ferie eller orlov i Danmark eller i udlandet, men det skal ikke gælde de resterende 5,2 millioner danskere, når de er på ferie i udlandet eller i Danmark.
Det skal ikke gælde for SF'erne, heller ikke for De Konservative og heller ikke for Socialdemokraterne.
Det skal ikke gælde for SF's byrådsmedlemmer, SF's hovedbestyrelsesmedlemmer, SF's folketingsmedlemmer og SF's faglige tillidsmænd.
De må stadig med SF's fulde velsignelse opsøge prostituerede i både Danmark og udlandet under forudsætning af, at det er lovligt.
Vi indfører nu i SF's landsorganisation et krav om, at ingen kan blive medlem af SF, hverken af ungdomsorganisationen eller som almindeligt medlem, eller af hovedbestyrelsen eller af folketingsgruppen uden at den pågældende skriver under på: Undertegnede vil ikke, hverken på ferie eller i andre tilfælde, nogen sinde have omgang med prostituerede - men har man gjort det?
Så kan SF sige - og det siger man faktisk i beslutningsforslaget: Jamen når danske soldater er på ferie i Danmark eller i udlandet, også i civil, er de ambassadører
for Danmark.
Ja, det er de da.
Men tænk, det synes jeg faktisk også, at en SF'er eller en konservativ er, når han eller hun er på ferie på Mallorca eller på Bornholm eller i Jylland.
Men alligevel vil SF ikke kræve det af sine menige medlemmer, sine folketingsmedlemmer og sin hovedbestyrelse, som de vil kræve af danske soldater, og det er det, jeg kalder dobbeltmoral.
Med de ord vil jeg afvise dette forslag.